Humbertus Ferannus dedit Deo et sanctae congregationi ancillarum Dei Marciniacensium quamdam vineam quam juxta earum domum habebat et in dominium suum faciebat, pro Ernaldo filio suo quem et nutrierunt et ad monasticum ordinem vestierunt; unde etiam viginti ab eis solidos Lugdunensis monetae accepit. Habuit praeterea quatuor solidos ejusdem monetae ab eis pro vineae parte quae sita est juxta viam quia quidam hoc de eo tenebat. Dedit quoque ruinam quae ex uno latere jamdictam claudit vineam. Hoc cum eo dederunt et laudaverunt uxor ejus Guirarda et filii sui Poncius et Hugo et Nicolaus. Hoc fideliter et sine malo ingenio fecerunt in domo dominarum apud Montem Brizonem in presentia Poncii prioris et Petri sacristae. Inde testes sunt Milo sacerdos, Willelmus Ferroil, Poncius Rufus, Becions, Petrus de Sevenga, Constancius carpentarius, Joannes Guicarz, Durandus de Maserei.